མི་ཉག་མགོན་པོས་འབོ་གངས་དཀར་སྤྲུལ་སྐུའི་རྣམ་ཐར་ནང་ལ་རྨ་སེ་སྟོན་པ་རིན་ཆེན་བཟང་པོ་ནི་གངས་དཀར་བླ་མ་སྐུ་རབས་གཉིས་པ་ཡིན་ལ།སྤྱི་ལོ༡༣༧༢ལོར་རྟེན་འབྲེལ་བཟང་པོར་གཟིགས་ནས་དེང་སང་གངས་དཀར་རི་བོ་ཤང་གི་རྨུ་རྒྱུ་ཁྲི་འཛི་ལུང་པའི་རྒྱབ་རི་གར་མིའི་སྐེད་པར་དགོན་པ་ཞིག་བཏབ་པ་དེར་ཐོག་མར་མིང་དགོན་ཞེས་པ་དང་།རྗེས་སུ་རྨ་སེ་དགོན་ཁམས་གསུམ་གྲགས་བདེ་ཆེན་གླིང་ཞེས་གྲགས།གནས་དེར་བཤད་གྲྭ་དང་སྒྲུབ་གྲྭ་གཉིས་ཀ་བཙུགས་པས་བསྟན་པ་རྒྱས།བླ་མ་ཁོང་གིས་གངས་དཀར་དགོན་རྙིང་དང་རྨ་སེ་དགོན་གཉིས་ཀྱི་བདག་པོ་མཛད།སྐབས་དེ་དུས་ཀརྨ་པ་རོལ་པའི་རྡོ་རྗེ་གནས་འདི་གར་ཕེབས་ཏེ་དད་ལྡན་སེར་སྐྱ་རྣམས་ལ་ཆོས་ཀྱི་གནང་བ་བྱིན་པས་མ་ཚད་མི་ཉག་རབ་སྒང་གི་འཁྲུགས་པ་མང་པོ་ཞི་བར་མཛད་དེ་བློ་ཁ་ཆོས་ལ་བསྒྱུར་ཞེས་པ་དང་།དུང་དཀར་ཚིག་མཛོད་ནང་ཀརྨ་པ་སྐུ་ཕྲེང་བཞི་པ་རོལ་པའི་རྡོ་རྗེ་སྤྱི་ལོ༡༣༦༠ལོར་པེ་ཅིན་ཕོ་བྲང་ཆེན་པོར་ཕེབས་ཏེ་བོད་ཕྱོགས་སུ་ཕྱིར་ཕེབས་གནང་བའི་ལམ་ཀན་སུའུ་དང་མཚོ་སྔོན་བརྒྱུད་ནས་མདོ་ཁམས་ལྷོ་བརྒྱུད།འབའ་ཐང་།ཀོང་པོ།ཙཱ་རི་སོགས་གནས་ཐམས་ཅད་དུ་ཕེབས་པས་ལམ་བར་ལོ་བཅུ་ཙམ་ཐོགས་འགོར་བྱུང་ཞེས་པ་ལས་མི་ཉག་ཕྱོགས་ལ་ཕེབས་ཚུལ་བྲིས་མི་འདུག་མོད།དེང་སང་གངས་དཀར་དགོན་པའི་མཐའ་སྐོར་ལ་དམ་པ་ཁོང་གི་ཞབས་རྗེས་སོགས་མཇལ་རྒྱུ་ཡོད་པ་དང་།འབའ་ལ་ཕེབས་ན་མི་ཉག་ཕྱོགས་ཀྱི་བཀའ་བརྒྱུད་པའི་དགོན་གནས་གཙོ་བོ་ལའང་ཕེབས་ངེས་པས་དེ་ནི་རྒྱལ་བ་ཀརྨ་པ་རོལ་པའི་རྡོ་རྗེའི་ངག་རྒྱུན་ཞིག་མིན་ནམ་སྙམ།